《探春慢 春烟》
清代·孙鼎臣

夹水楼台，峭寒城郭，平林浅蘸如画。似有还无，欲开仍合。

腻住垂杨无赖。微雨空濛里，便忘了、踏青挑菜。酿成十日春阴，牡丹芳意偷解。

迢递板桥西畔，卷一桁碧波，银蒜高挂。雁趁疏钟，鸦抛残墨，盈望乱山暮霭。

好是愁人也，渐暝入、碧纱窗外。甚日归来，淡痕扫上眉黛。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。